
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind aprobarea Acordului de garanţie dintre România şi Banca Europeană pentru Reconstrucţie şi Dezvoltare, semnat la Bucureşti, la 22 iulie 2005, aferent Acordului de împrumut dintre Societatea Comercială "Compania de Apă Someş" S.A. şi Banca Europeană pentru Reconstrucţie şi Dezvoltare pentru finanţarea obiectivului de investiţii "Reabilitarea sistemului de alimentare cu apă în localităţile urbane din Bazinul hidrografic Someş - Tisa" inclus în Programul "Dezvoltarea Infrastructurii în oraşele mici şi mijlocii (SAMTID), faza I", cu care comisia noastră a fost sesizată în fond cu adresa Biroului Permanent nr. PL.x. 106 din 01 martie 2006.
	PREŞEDINTE,

Mihai Nicolae Tănăsescu

RAPORT

asupra proiectului de Lege privind aprobarea Acordului de garanţie 
dintre România şi Banca Europeană pentru Reconstrucţie şi Dezvoltare, 
semnat la Bucureşti, la 22 iulie 2005, aferent Acordului de împrumut dintre Societatea Comercială "Compania de Apă Someş" S.A. şi Banca Europeană 
pentru Reconstrucţie şi Dezvoltare pentru finanţarea obiectivului de investiţii "Reabilitarea sistemului de alimentare cu apă în localităţile urbane din Bazinul hidrografic Someş - Tisa" inclus în Programul "Dezvoltarea Infrastructurii
 în oraşele mici şi mijlocii (SAMTID), faza I"
Cu adresa nr. PL.x. 106 din 01 martie 2006, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege privind aprobarea Acordului de garanţie dintre România şi Banca Europeană pentru Reconstrucţie şi Dezvoltare, semnat la Bucureşti, la 22 iulie 2005, aferent Acordului de împrumut dintre Societatea Comercială "Compania de Apă Someş" S.A. şi Banca Europeană pentru Reconstrucţie şi Dezvoltare pentru finanţarea obiectivului de investiţii "Reabilitarea sistemului de alimentare cu apă în localităţile urbane din Bazinul hidrografic Someş - Tisa" inclus în Programul "Dezvoltarea Infrastructurii în oraşele mici şi mijlocii (SAMTID), faza I".
La întocmirea raportului s-a avut în vedere avizul Consiliului Legislativ.
Prezentul proiect de Lege are ca obiect de reglementare aprobarea Acordului de garanţie dintre România şi Banca Europeană pentru Reconstrucţie şi Dezvoltare, semnat la Bucureşti, la 22 iulie 2005.
Programul de dezvoltare a infrastructurii în oraşele mici şi mijlocii – SAMTID vizează pe termen lung modernizarea sistemului de alimentare cu apă şi canalizare în oraşele mici şi mijlocii cu o populaţie de până la 150.000 de locuitori. Finanţarea se ridică la un total estimat de 380 mil. euro acoperit în mod egal din fonduri nerambursabile şi împrumuturi externe de la instituţii financiare internaţionale, contractate sau garantate de stat.
Împrumutul B.E.R.D., în valoare de 7,2 mil. EUR, este acordat pentru o perioadă de 15 ani, din care 3 ani şi jumătate perioadă de graţie, la o rată variabilă a dobânzii, stabilită la depozitele în euro la şase luni, plus o marjă de 1%.

B.E.R.D. permite împrumutatului să-şi modifice dobânda variabilă într-o dobândă fixă, dacă acesta va considera că este mai avantajoasă, atât ca nivel cât şi ca posibilitate de a-şi previziona mai bine obligaţiile financiare anuale către B.E.R.D.

Rambursarea împrumutului extern în valoare de 7,2 mil. EUR, precum şi plata dobânzilor, comisioanelor şi a altor costuri aferente se efectuează din resursele financiare proprii ale S.C. „Compania de Apă Someş” S.A.

Între Ministerul Finanţelor Publice, în calitate de garant, şi S.C. „Compania de Apă Someş” S.A., în calitate de garantat, se va încheia o convenţie de garantare prin care se vor stabili drepturile şi obligaţiile părţilor, inclusiv nivelul comisionului de risc ce va fi perceput garantului de către garant, conform prevederilor legislaţiei privind datoria publică.
Constituind un tratat la nivel de stat, Acordul de garanţie cade sub incidenţa prevederilor art. 19 alin. (1) lit. a) din Legea nr. 590/2003 privind tratatele, urmând a fi supus Parlamentului spre adoptare prin Lege.
Proiectul de Lege face parte din categoria legilor ordinare, potrivit art. 76 din Constituţia României, republicată.
La lucrările comisiei au participat  23  deputaţi, din totalul de 26 membri ai comisiei.

Raportul comisiei a fost adoptat cu unanimitate de voturi.
Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Senatului .
In urma dezbaterii proiectului de Lege privind aprobarea Acordului de garanţie dintre România şi Banca Europeană pentru Reconstrucţie şi Dezvoltare, semnat la Bucureşti, la 22 iulie 2005, aferent Acordului de împrumut dintre Societatea Comercială "Compania de Apă Someş" S.A. şi Banca Europeană pentru Reconstrucţie şi Dezvoltare pentru finanţarea obiectivului de investiţii "Reabilitarea sistemului de alimentare cu apă în localităţile urbane din Bazinul hidrografic Someş - Tisa" inclus în Programul "Dezvoltarea Infrastructurii în oraşele mici şi mijlocii (SAMTID), faza I" în şedinţa din data de 07.03.2006, comisia propune supunerea spre dezbaterea şi adoptarea Plenului Camerei Deputaţilor a proiectului de Lege  în forma prezentată de iniţiator.
	PREŞEDINTE,
Mihai Nicolae Tănăsescu
	SECRETAR,
Radu Cătălin Drăguş


            Expert parlamentar:
            Popescu Luminiţa

